በኦሮሚያ 18 ቢሊዮን ብር ካፒታል ያስመዘገቡ አዳዲስ ባለሃብቶች ስራ ጀመሩ
አዲስ አበባ፤ ሐምሌ 7/2005 (ዋኢማ) – በኦሮሚያ ክልል በተጠናቀቀው የበጀት ዓመት 18 ቢሊዮን ብር ካፒታል ያስመዘገቡ ባለሃብቶች በተለያዩ የስራ ዘርፎች መሰማራታቸውን የክልሉ ኢንቨስትመንት ኮሚሽን አስታወቀ፡፡የከልሉ ኢንቨስትመንት ኮሚሽን ኮሚሽነር አቶ ዳባ ሁንዴ በክልሉ ያለውን የኢንቨስትመንት እንቅስቃሴ አስመልክተው ለክልሉ ምክር ቤት ጉባኤ እንደገለፁት ፈቃድ ተሰጥቷቸው በተለያዩ የኢንቨስትመንት መስኮች የተሰማሩት 280 ባለሃብቶች ናቸው፡፡ባለሃብቶቹ ከተሰማሩባቸው የኢንቨስትመንት ዘርፎች መካከል ኢንዱስትሪ፣ አግሮ ኢንዱስትሪ፣ አበባ ልማት፣ ግብርና፣ አገልግሎትና ኮንስትራክሽን እንዲሁም ማኑፋክቸሪንግ በዋናነት የሚጠቀሱ መሆናቸው ገልፀዋል፡፡የክልሉን ማህበራዊና ኢኮኖሚያዊ ዕድገት የሚያፋጥነውን  የኢንቨስትመንት ፍሰት ቀጣይነት ለማረጋገጥ ፤የግል ባለሃብቱን ፍላጎት ያማከለ የመሰረተ ልማት አቅርቦት እንዲኖር በተለይም የመንገድ ፣  የሃይል አቅርቦትና የመገናኛ አገልግሎት እንዲኖር የክልሉ መንግስት ጉዳዩን በዋናነት ከሚመለከታቸው የፌዴራል መንግስት ጋር በጋራ እየሰራ መሆኑን ገልጠዋል።የኢንቨስትመንት ፍሰቱን ለማስተናገድ በሚወሰዱ እርምጃዎች ከመሬታቸው ለሚነሱ የልማት ተነሺ አርሶ አደሮች  ካሳ የመስጠት ሂደት መሃንዲሶች ላይ የኪራይ ሰብሳቢነት አመለካከት መታየቱን የክልሉ ፕሬዚዳንት አቶ አለማየሁ አቶምሳ ለጉባኤተኛው ተናገረዋል።ከ18 ቢሊዮን ብር በላይ ካፒታል ያስመዘገቡ ከ280 በላይ የሚሆኑ ባለሃብቶች የኢንቨስትመንት ፈቃድ ወስደው በማልማት ላይ እንደሚገኙ የገለጹት ፕሬዚዳንቱ ፕሮጀክቶቹም 54 ሺህ ለመጠጉ ዜጎች ቋሚና ጊዜያዊ የስራ ዕድል እየፈጠረ መሆኑን ጠቅሰዋል።እንደ ኢዘአ ዘገባ የክልሉ መንግስት እስከ አሁን ከ18 ሺህ ሔክታር በላይ መሬት ለተለያዩ የኢንቨስትመንት ዘርፎች መዋሉን ገልጠው ለ2006 ዓ.ም ከ100 ሔክታር በላይ የኢንዱስትሪ ዞን ተለይቶ መዘጋጀቱን አስገንዝበዋል።